## Odluka Ustavnog suda Republike Hrvatske broj U-III-407/1994. od 5. srpnja 1994.

### NN 55/1994 (15.7.1994.), Odluka Ustavnog suda Republike Hrvatske broj U-III-407/1994. od 5. srpnja 1994.

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda i suci Zdravko Bartovčak, dr. Nikola Filipović, Ante Jelavić Mitrović,
mr. Vojislav Kučeković, mr. Hrvoje Momčinović, Ivan Marijan Severinac i
Mladen Žuvela odlučujući o ustavnoj tužbi J.M. iz S., zastupane po punomočnicima
mr. J.K. i I.P., odvjetnicima iz Z., na sjednici održanoj dana 5. srpnja
1994. godine, donio je

## ODLUKU

1. Usvaja se ustavna tužba.

Ukida se rješenje Upravnog suda Republike Hrvatske broj Us-10870/1993-4
od 9. veljače 1994. godine.

2. Predmet se vraća Upravnom sudu Republike Hrvatske na ponovni postupak.

3. Ova će se odluka objaviti u "Narodnim novinama".

Obrazloženje

J.M. iz Z. podnijela je pravodobnu ustavnu tužbu povodom rješenja Upravnog
suda Republike Hrvatske broj Us-10870/1993 od 8. veljače 1994. godine,
jer smatra da je takvim rješenjem povrijeđeno ustavno pravo na sudsku kontrolu
zakonitosti te pravo vlasništva.

Upravni sud Republike Hrvatske odbacio je tužbu protiv rješenja Hrvatskog
fonda za privatizaciju o imenovanju Upravnog odbora u poduzeče "A",
K. Stav je tog Suda da su rješenja, koja donosi Fond upravni akti, kojima
se ne odlučuje o pravu ili na zakonu uktemeljenom neposrednom interesu
osoba koje u postupku pretvorbe poduzeća stavljaju ponude za otkup dionica,
nego o pravima i obvezama poduzeća vezano uz njihovu pretvorbu, pa na osnovi
odredbe članka 12. Zakona o upravnim sporovima ("Narodne novine"
broj: 53/91; 9/92; 77/92) tužbu protiv rješenja donesenih temeljem ovlaštenja
iz Zakona o pretvorbi društvenih poduzeća može izjaviti poduzeće, a ne
i osobe koje u postupku pretvorbe poduzeća stavljaju ponude za otkup dionica.

Ustavna je tužba osnovana.

U konkretnoj pravnoj stvari nema dvojbe da rješenje Hrvatskog fonda
za privatizaciju kojim se na temelju članka 42. Zakona o pretvorbi društvenih
poduzeća ("Narodne novine", broj 19/91; 83/92; 2/94) imenuje
upravni odbor ima značaj upravnog akta u smislu članka 6. Zakona o upravnim
sporovima.

Iz ustavne tužbe i osporenog rješenja proizlazi da je podnositeljica
ustavne tužbe u postupku pretvorbe upisala i sklopila odgovarajući ugovor
o kupnji dionica.

Na temelju odredbe članka 21. stavka 4. Zakona o pretvorbi društvenih
poduzeća kupac stječe pravo na upravIjanje društvom temeljem svih ugovorenih
dionica, a pravo na udio u dobiti društva na temelju otplaćenih dionica.
Pravo na upravljanje u funkciji je ostvarenja i zaštite vlasničkih prava
dioničara. To je pravo na glasovanje na osnivačkoj i daljnjim skupštinama
društva, pravo kontrole, pobijanja odluka i dr.

Osoba koja je sklapanjem ugovora s Hrvatskim fondom za privatizaciju
stekla pravo na upravljanje ima, dakle, i pravo da na odgovarajući način
sudjeluje u donošenju odluke o organima društva čiji je član, jer su to
organi koji donose vitalne poslovne odluke društva.

Na temelju članka 12. Zakona o upravnim sporovima tužitelj u upravnom
sporu može biti, pojedinac, pravna osoba, organizacija, skupina osoba,
naselje i sl. koji smatra da mu je upravnim aktom povrijeđeno kako pravo
ili neposredni osobni interes utemeljen na zakonu.

Ako je rješenje Hrvatskog fonda za privatizaciju doneseno nakon sklapanja
ugovora o kupnji dionica, moguća je povreda prava ili neposrednog osobnog
interesa osobe koja je na temelju ugovora stekla pravo na upravljanje društvom.

Kako rješenje Hrvatskog fonda za privatizaciju kao upravni akt utječe,
odnosno može utjecati, na prava ili neposredni osobni interes sudionika
u postupku pretvorbe. a za pobijanje tog rješenja nije predviđen drugi
put sudske zaštite, to je odbacivanjem tužbe radi pobijanja tog rješenja
povrijeđeno ustavno pravo podnositeljice ustavne tužbe zajamčeno odredbom
članka 19. stavka 2. Ustava Republike Hrvatske.

U odnosu na povredu ustavnog prava vlasništva zajamčenog odredbom članka
48. stavak 1. Ustava Republike Hrvatske za sada se ne može utvrditi da
je do te povrede doista i došlo.

Na osnovi izloženoga. a u skladu s odredbom članka 30. Ustavnog zakona
o Ustavnom sudu Republike Hrvatske ("Narodne novine" broj 13/91)
odlučeno je kao u izreci.

Rješenje o objavljivanju ove odluke temelji se na odredbi članka 20.
stavka 1. Ustavnog zakona o Ustavnom sudu Republike Hrvatske.

Broj : U-III-407/1994.

Zagreb, 5. srpnja 1994.

USTAVNI SUD REPUBLIKE HRVATSKE

Predsjednik

**Jadranko Crnić, v. r.**

Odluka, NN 55/1994-1006